Mannerheimova linija (finsko: "Mannerheim linja") je bila finska obrambna črta v Kareliji na meji med Finsko in Sovjetsko zvezo. Obrambno linijo so v strahu pred napadom rdeče armade začeli graditi že v letih 1920 do 1924. Gradnjo so nato za nekaj časa prekinili, med letoma 1932 in 1939 pa so z gradnjo nadaljevali, dokler je ni prekinila zimska vojna. Ime je dobila po finskem generalu Carlu Mannerheimu. V zimski vojni je bila Finska poražena, zato je utrdbe zasedla Sovjetska zveza. V nadaljevalni vojni so porušene utrdbe ponovno zavzeli Finci, dokler se leta 1944 zaradi zloma vzhodne fronte niso morali ponovno umakniti. Danes se ostanki utrdb nahajajo v Rusiji.